Brad Pitt

**William Bradley ”Brad” Pitt** (s. 18. joulukuuta 1963 Shawnee, Oklahoma) on yhdysvaltalainen Oscar-palkittu näyttelijä ja elokuvatuottaja. Hän on myös voittanut Golden Globen. Pitt on yksi Plan B Entertainment -tuotantoyhtiön perustajista.

## Varhainen elämä

Brad Pitt syntyi Shawneessa, Oklahomassa ja varttui Springfieldissä Missourissa. Hänellä on kaksi nuorempaa sisarusta. Vanhemmat olivat uskonnollisia ja perhe kuului eteläiseen baptistikonventioon. Bradin isä Bill omisti rekkakuljetusyhtiön ja äiti Jane oli perheterapeutti.

Pitt opiskeli journalismia Missourin yliopistossa ja haaveili art directorin urasta. Hän oli kuitenkin aina rakastanut myös elokuvia. Viimeisenä opiskeluvuotenaan hän päätti jättää yliopiston ja muuttaa Los Angelesiin tavoittelemaan näyttelijänuraa. Pitt teki alkuun sekalaisia töitä muun muassa El Pollo Loco -pikaruokaketjun maskottikanana Sunset Boulevardilla. Hän toimi myös autonkuljettajana. Työnteon ohella hän otti näyttelijäntunteja. Agentin hän sai itselleen, kun oli asunut Los Angelesissa seitsemän kuukautta.

## Ura
Pittin ensimmäiset roolit olivat pieniä televisiorooleja muun muassa sarjoista *[[Dallas (televisiosarja)|Dallas]]* ja *[[Another World (televisiosarja)|Another World]]*. Vuonna 1989 hän sai puolestaan roolin televisioelokuvasta *[[Liian nuori teloitettavaksi]]* ja slasherista *[[Cutting Class]]*, joka oli Pittin ensimminen teatterielokuva.

Pitt nousi parrasvaloihin elokuvan *[[Thelma ja Louise]]* (1991) renttuna liftaripoikana. Hän sai maailmanlaajuista huomiota roolistansa, vaikka hänen osuutensa elokuvassa kesti vain muutaman minuutin. Pittin karisma ja leikkisyys tekivät hänet myös seksisymboliksi. Hänen seuraavat elokuvansa eivät olleet taiteellisesti onnistuneita eivätkä nostaneet Pittin mainetta näyttelijänä. Robert Redfordin ohjaama *[[Ja keskellä virtaa joki]]* (1992) nosti Pittin uudestaan parrasvaloihin arvostetulla roolisuorituksella. Pittin seuraavia elokuvia olivat muun muassa *[[Kalifornia (elokuva)|Kalifornia]]* (1993), *[[True Romance]]* (1993) ja *[[Veren vangit (elokuva)|Veren vangit]]* (1994). Romaanin *[[Veren vangit]]* kirjoittanut Anne Rice ei ollut alkuun mieltynyt kahden poikamaisen Pittin ja Tom Cruisen valintaa homoeroottisia vivahteita sisältävään tarinaan. Rice kuitenkin käänsi kantansa nähtyään elokuvan ensimmäistä kertaa.

Melodraamassa *[[Intohimon tuulet]]* (1994) Pitt teki stereotyyppisen romanttisen sankariroolin, mutta sen jälkeen hän näytteli synkässä jännityselokuvassa *[[Seitsemän (elokuva)|Seitsemän]]* (1995). Pitt sai ensimmäisen Oscar-ehdokkuutensa psykologisesta jännityselokuvasta *[[12 apinaa (elokuva)|12 apinaa]]*, josta hän sai parhaan miessivuosan Golden Globen. Sitä seurasivat *[[Sleepers – katuvarpuset]]*, *[[Pahan oma]]*, *[[Seitsemän vuotta Tiibetissä (elokuva)|Seitsemän vuotta Tiibetissä]]* ja *[[Saanko esitellä: Joe Black]]*.

Pitt palasi vuonna 1999 muutaman vuoden tauon jälkeen Hollywoodin seuratuimpien näyttelijöiden joukkoon elokuvalla *[[Fight Club]]*, jossa Pitt näytteli epähohdokkaan ja häiritsevän roolin taistelukerhon johtajana. Pittin seuraavia elokuvia olivat brittiläinen rikoselokuva *[[Snatch – hävyttömät]]* (2000), romanttinen komedia *[[The Mexican]]* (2001), jännityselokuva *[[Spy Game]]* (2001) sekä Steven Soderberghin ohjaama ryöstöelokuva *[[Ocean’s Eleven – korkeat panokset]]* (2001). Pitt oli mukana myös sen jatko-osissa *[[Ocean’s Twelve]]* (2004) *[[Ocean’s Thirteen]]* (2007). Siinä välissä hän ehti tehdä roolin Akhilleuksena historiallisessa sotaelokuvassa *[[Troija (elokuva)|Troija]]*.

Pitt näytteli tulevan vaimonsa Angelina Jolien kanssa vakoojapariskuntaa toimintaelokuvassa *[[Mr. & Mrs. Smith]]* (2005), joka tienasi maailmanlaajuisesti yli 478 miljoonaa dollaria. Pittin seuraavat roolit osoittivat myös tämän monipuolisuutta näyttelijänä. Kriittisesti arvostetusta *[[Babel (elokuva)|Babelista]]* (2006) Pitt sai toisen Golden Globe -ehdokkuutensa. Sen jälkeen hän näytteli lännenelokuvassa *[[Jesse Jamesin salamurha pelkuri Robert Fordin toimesta]]* (2007) ja Coenin veljekset veijarielokuvassa *[[Burn After Reading]]* (2008) sekä fantasiaelokuvassa *[[Benjamin Buttonin uskomaton elämä]]* (2008) miestä, joka vanhenee takaperin. Siitä roolista Pitt sai myös parhaan miespääosan Oscar-ehdokkuuden.

Quentin Tarantinon toiseen maailmansotaan sijoittuvassa *[[Kunniattomat paskiaiset|Kunniattomissa paskiaisissa]]* (2009) Pitt näytteli natseja tappavan, amerikanjuutalaisista koostuvan sissiosaston, vuoristopunaniskakomentajaa. Animaatioelokuvassa *[[Megamind]]* (2010) Pitt puolestaan ääninäytteli päähahmon supersankarivastustajaa ja Terrence Malickin *[[The Tree of Life]]ssa* (2011) määräilevää perheen isää. Kolmannen Oscar-ehdokkuutensa hän sai elämäkertaelokuvasta *[[Moneyball]]* (2011), jossa Pittin hahmo oli urheilujohtaja Billy Beane. Hänen seuraavia elokuviansa oli rikosdraama *[[Killing Them Softly]]* (2012) ja zombie-elokuva *[[World War Z]]* (2013).

Vuonna 2013 sai ensi-iltansa kaksi elokuvaa, joissa Pitt näytteli sivuroolissa. Hän esiintyi Solomon Northupin elämään pohjautuvassa elokuvassa *[[12 Years a Slave]]* ja rikosdraamassa *[[The Counselor]]* (2013). Sotaelokuvassa *[[Fury (elokuva)|Fury]]* (2014) Pitt esitti puolestaan Yhdysvaltain asevoimien kersanttia, joka johti lähes tuhoutunutta pataljoonaa toisen maailmansoda loppuhetkillä. Pitt teki toisen yhteistyön Angelina Jolien kanssa elokuvassa *[[Meren äärellä]]*, jonka Jolie myös ohjasi ja käsikirjoitti. Vuoden 2008 finanssikriisin sijoittuneessa elokuvassa *[[The Big Short]]* (2015) Pitt oli moraalinen sijoituspankkiiri ja jännityselokuvassa *[[Liittoutuneet (elokuva)|Liittoutuneet]]* (2016) kanadalainen tiedustelu-upseeri.

Pitt palasi Tarantinon ohjaukseen elokuvassa *[[Once Upon a Time in Hollywood]]* (2019). Rooli stuntnäyttelijänä toi Pittille sekä Oscarin että Golden Globen parhaasta miessivuosasta. Samana vuonna hän näytteli myös tieteisdraamassa *[[Ad Astra (elokuva)|Ad Astra]]*.

## Yksityiselämä ja hyväntekeväisyys

Pitt on seurustellut muun muassa Sinittan, Juliette Lewisin ja Gwyneth Paltrow’n kanssa. Paltrow’n kanssa Pitt kihlautui joulukuussa 1996, mutta he purkivat kihlauksensa kesällä 1997. Pitt solmi avioliiton näyttelijä Jennifer Anistonin kanssa 29. heinäkuuta 2000. Pariskunta ilmoitti erostaan tammikuussa 2005, ja avioero tuli viralliseksi 2. lokakuuta 2005.

Pitt ja näyttelijä Angelina Jolie alkoivat tapailla pian sen jälkeen, kun Pitt oli eronnut Anistonista. Jolie kertoi myöhemmin, että heille syntyi romantiikkaa elokuvan *Mr. & Mrs. Smith* kuvauksissa. Pitt ja Jolie menivät naimisiin 23. elokuuta 2014 yhdeksän vuoden seurustelun jälkeen. Heillä on kuusi lasta: Kambodžasta adoptoitu poika (s. 2001), Vietnamista adoptoitu poika, Etiopiasta adoptoitu tytär (s. 2005) sekä heidän biologinen tyttärensä (s. 2006) ja heinäkuussa 2008 syntyneet biologiset kaksoset.

Jolie haki eroa syyskuussa 2016 ja vaati huoltajuutta parin kuuteen lapseen. Pariskunnan liittoa ja eroa seurattiin varsin tarkkaan mediassa, ja kesäkuussa 2018 Jolien kerrottiin olevan vaarassa menettää huoltajuus, koska hän ei antanut lapsiensa nähdä Pittiä. Jolie väitti, ettei Pitt ollut maksanut merkityksellistä elatusapua, mutta Pittin lakimiehet esittivät puolestaan kuitteja, jotka osoittivat Pittin maksaneen yli 1,3 miljoonaa dollaria. Pitt ja Jolie pääsivät lopulliseen sopimukseen avioeronsa ehdoista ja omaisuuden jaosta vasta kahdeksan vuoden kiistelyn jälkeen, loppuvuodesta 2024.

Pitt ja Jolie olivat yhdessä melko aktiivisia humanitaaristen asioiden julkisia puolestapuhujia. Pitt oli myös perustamassa Not on Our Watch -järjestöä, joka ohjasi varoja auttamaan kehittyviä maita kriisiolosuhteissa. Järjestö oli erityisen tunnettu toimistaan Sudanin Darfurissa. Pitt puolestaan vuonna 2006 perusti Make It Right -säätiön rakentamaan ympäristöystävällisiä koteja hurrikaani Katrinan tuhojen jäljiltä New Orleansiin. Säätiö rakennutti yli 100 kotia, mutta vuonna 2018 sitä vastaan nostettiin syyte, koska taloihin oli asukkaiden mukaan jäänyt rakennusongelmia ja ne olivat aiheuttaneet terveysongelmia.

### Huomionosoituksia

Vuonna 2015 pikkuplaneetta 29132 Bradpitt nimettiin hänen mukaansa.

Vuonna 2016 vastalöydetty loispistiäisampiaissuku Conobregma bradpitti nimettiin hänen mukaansa.

## Valikoitu filmografia

* *[[Thelma ja Louise]]* (1991)
* *[[True Romance]]* (1993)
* *[[Veren vangit (elokuva)|Veren vangit]]* (1994)
* *[[Seitsemän (elokuva)|Seitsemän]]* (1995)
* *[[12 apinaa (elokuva)|12 apinaa]]* (1995)
* *[[Seitsemän vuotta Tiibetissä (elokuva)|Seitsemän vuotta Tiibetissä]]* (1997)
* *[[Fight Club]]* (1999)
* *[[Snatch – hävyttömät]]* (2000)
* *[[Ocean’s Eleven – korkeat panokset]]* (2001)
* *[[Troija (elokuva)|Troija]]* (2004)
* *[[Ocean’s Twelve]]* (2004)
* *[[Mr. & Mrs. Smith]]* (2005)
* *[[Babel (elokuva)|Babel]]* (2006)

* *[[Ocean’s Thirteen]]* (2007)
* *[[Jesse Jamesin salamurha pelkuri Robert Fordin toimesta]]* (2007)
* *[[Burn After Reading]]* (2008)
* *[[Benjamin Buttonin uskomaton elämä]]* (2008)
* *[[Kunniattomat paskiaiset]]* (2009)
* *[[The Tree of Life]]* (2011)
* *[[Moneyball]]* (2011)
* *[[World War Z]]* (2013)
* *[[12 Years a Slave]]* (2013)
* *[[Fury (elokuva)|Fury]]* (2014)
* *[[The Big Short]]* (2015)
* *[[Once Upon a Time in Hollywood]]* (2019)
* *[[Ad Astra (elokuva)|Ad Astra]]* (2019)

## Palkinnot ja ehdokkuudet

## Lähteet

## Aiheesta muualla